C 100/34
DA
Den Europæiske Unions Tidende
16.3.2023
3.7.
EØSU bemærker, at sektorens konkurrenceevne påvirkes direkte af den europæiske grønne pagt, da denne udgør et paradigmeskift for hele vandvejssektoren.
Gennemførelsen af den vil resultere i en hurtigere indførelse af alternative brændstoffer og teknologier.
EØSU påpeger dog, at den begrænsede infrastruktur og tilgængelighed, når det gælder alternative brændstoffer, hindrer en hurtigere omstilling, og efterlyser derfor øjeblikkelige investeringer i denne henseende.
F.eks.
kunne man oprette en særlig maritim EU-fond.
Der bør tages hensyn til de særlige kendetegn ved hver enkelt type fartøj med specifikke køreplaner for fremdriftssystemer, brændstoffer og nulemissionsteknologier
3.8.
EØSU er bekymret over de handelshindringer, som de europæiske virksomheder møder i Asien, og opfordrer til, at nuværende og fremtidige bilaterale aftaler, frihandelsaftaler og økonomiske partnerskaber ajourføres med bestemmelser, der sikrer fri markedsadgang for EU's maritime virksomheder, forbyder handelshindringer, kræver gensidighed og sikrer due diligence.
3.9.
EØSU mener, at internationale drøftelser og aftaler er den bedste måde at gribe ind over for handelsprotektionisme på, og opfordrer Kommissionen til at intensivere sine internationale bestræbelser på at få indført globale regler.
Alternativt er Kommissionen nødt til at træffe unilaterale foranstaltninger — så længe det er nødvendigt — for at styrke EU's position over for de internationale konkurrenter.
Det har efter EØSU's opfattelse topprioritet at bekæmpe udenlandsk subsidiering og skadevoldende prisfastsættelse.
3.10.
MT-industrien er en hjørnesten i Europas blå økonomi, da man her bygger og moderniserer fartøjer, anlæg og teknologier, f.eks.
til udvikling af en grøn fiskerflåde, havenergi, akvakultur og dybhavsminedrift.
For at nå målene i den europæiske grønne pagt vil EU være nødt til at øge sin industrielle kapacitet til vedvarende havenergi og til andre alternative brændstoffer væsentligt.
I modsat fald vil EU være nødt til at forlade sig på udenlandsk kapacitet til at udvikle dette strategiske marked og nå sine egne mål for den europæiske grønne pagt.
For at imødegå denne risiko opfordrer EØSU Kommissionen til straks at klassificere den strategiske MT-sektor og aktiviteterne heri som »kritisk infrastruktur«.
3.11.
Udvalget er overbevist om, at EU kun kan opnå en økonomisk førerposition med stærke produktionsfaciliteter i EU, da dette er den eneste mulighed for at sikre en bæredygtig økonomisk og social udvikling, beskytte EU's forsvar og strategiske maritime autonomi såvel som EU-borgerne og deres arbejdspladser.
EØSU efterlyser også et særligt program og incitamenter for producenter, der ønsker at flytte deres produktionsanlæg til EU (hjemtagning).
4.
Beskæftigelse og færdigheder 4.1.
MT-sektoren tegner sig for omkring 1 mio.
arbejdspladser i kystområder i hele Europa (8).
4.2.
Den grønne omstilling og digitaliseringen og indførelse af banebrydende teknologier kræver specialisering af arbejdsstyrken.
Med henblik herpå opfordrer EØSU Kommissionen og medlemsstaterne til at udvikle og omgående gennemføre omfattende omskolings-, opkvalificerings- og erhvervsuddannelsesprogrammer gennem programevaluering og kvalifikationscertificering og med fuld inddragelse af arbejdsmarkedets parter og den akademiske verden.
Endvidere efterlyser EØSU konkret økonomisk støtte til EU's pagt for færdigheder og til målrettede kampagner, der vil gøre sektoren mere attraktiv, også for kvinder og unge og personer med handicap og særlige kompetencer.
EØSU påpeger også, at MT-sektoren har brug for arbejdstagere med bedre færdigheder inden for robotteknologi, kunstig intelligens, cybersikkerhed, anvendelse af sensorer, automatisering og 3D-printning samt højt kvalificerede ingeniører, og hertil kommer sektorens særlige behov for arbejdstagere med håndværksuddannelse (f.eks. svejsere, elektrikere og rørlæggere).
4.3.
De europæiske virksomheder opfylder de højeste internationale sociale standarder i fuld overensstemmelse med EU-lovgivningen og ILO's regler.
EØSU anerkender europæiske virksomheders arbejde med at gå forrest og hæve de internationale arbejdsstandarder og vigtigheden af gode arbejdsvilkår, anstændige lønninger og socialsikring for sektorens arbejdsstyrke, og udvalget opfordrer til en øget indsats for at oprette og konsolidere europæiske samarbejdsudvalg.
Udvalget gentager endvidere, at det er nødvendigt, at arbejdstagere, der er udstationeret i en anden medlemsstat, i overensstemmelse med udstationeringsdirektivet får krav på en række grundlæggende rettigheder, der er i kraft i værtsmedlemsstaten.
(8)
A Future European Maritime Technology Industrial Policy.